เตือนบาทยังผันผวนแบงก์แนะตามติดอียู
แบงก์เตือนเงินบาทผันผวน ผู้ประกอบการควรติดตามสถานการณ์อียู
6 ก.ค. 2555

แบงก์เตือนเงินบาทผันผวน ผู้ประกอบการควรติดตามสถานการณ์อียู 
นักบริหารเงินจากธนาคารกรุงเทพ เปิดเผยว่า ค่าเงินบาทเมื่อวันที่ 5 ก.ค.ที่ผ่านมา อยู่ที่ระดับ 31.52/54 บาทต่อเหรียญสหรัฐ โดยเงินบาทแกว่งตัวอยู่ในกรอบแคบๆ นักลงทุนต่างรอผลการประชุมเรื่องการกำหนดอัตราดอกเบี้ยของธนาคารกลางยุโรป (ECB) 
ทั้งนี้ ตลาดคาดการณ์ว่า ECB จะมีมติให้ปรับลดอัตราดอกเบี้ยลง 0.25% จากระดับปัจจุบันที่ 1% นอกจากนี้ตลาดยังรอดูทางฝั่งสหรัฐที่จะมีการประกาศจำนวนผู้ขอรับสวัสดิการการว่างงานประจำ สัปดาห์ในวันนี้ด้วยเช่นกัน
ทางด้านนายชาตรี โสตางกูร ผู้ช่วยผู้จัดการใหญ่ ธนาคารไทยพาณิชย์ กล่าวว่า สภาพคล่องในตลาดเงินขณะนี้ยังไม่มีความน่ากังวล แต่สถานการณ์ในอียูยังมีความไม่แน่นอน นักลงทุนจึงเชื่อว่าสถานการณ์ขณะนี้มีความเปราะบางมาก หากนักลงทุนกลัว ก็จะเกิดการเข้าซื้อเงินเหรียญสหรัฐ เงินเหรียญสหรัฐก็จะแข็งค่า ทำให้เงินสกุลอื่นอ่อนค่า รวมทั้งเงินบาท 
อย่างไรก็ดี หากมีความมั่นใจในแผนกระตุ้นเศรษฐกิจของอียู ก็จะเกิดเงินทุนเคลื่อนย้ายน้อยลง
“สถานการณ์นี้จะเป็นสิ่งที่เกิดขึ้นทุกประเทศ จึงขึ้นกับว่านักลงทุนมีความหวาดกลัวสถานการณ์ในอียูมากเพียงใด” นายชาตรี กล่าว